În timp ce prezenta un candidat al partidului său la Sanliurfa, în sud-estul ţării, președintele Turciei, Recep Tayyip Erdogan, a fost vădit mirat sâmbătă de huiduielile alegătorilor împotriva acestuia, relatează AFP.
Spre sfârşitul unui miting în aer liber, în cadrul campaniei de susţinere pentru alegerile locale din 31 martie, Erdogan începuse să prezinte echipa formaţiunii conservatoare islamice AKP, însă la auzul numelui liderului filialei locale, Ali Ihsan Delioglu, în locul aplauzelor obişnuite s-au auzit huiduieli, scrie Agerpres.
Reacţia preşedintelui a fost vizibilă în imaginile difuzate de televiziunea privată NTV, afirmă agenţia citată.
Muzica a înăbuşit rapid zgomotul din mulţime, iar Erdogan şi-a reluat prezentarea.
Potrivit presei turce, Delioglu a iritat electoratul cu remarci recente la adresa altor candidaţi şi a lucrătorilor sezonieri din agricultură. El a susţinut că majoritatea lucrătorilor sezonieri văd asta ca un stil de viaţă "şi chiar ca o vacanţă".
Protestele împotriva şefului statului sunt neobişnuite în Turcia, deoarece sunt de multe ori reprimate, remarcă AFP.
Vineri, preşedintele a afirmat că alegerile de luna aceasta sunt ultimele în care se implică. El a condus Turcia timp de două decenii şi a câştigat numeroase scrutinuri - cel mai recent anul trecut, pentru un nou mandat prezidenţial de cinci ani.